
PARLAMENTUL  ROMÂNIEI

CAMERA DEPUTAŢILOR

	COMISIA JURIDICĂ, 

DE  DISCIPLINĂ ŞI IMUNITĂŢI
	        Bucureşti, 18 aprilie 2012

        Nr. PL-x  708/2011


RAPORT

asupra

proiectului de Lege pentru completarea Legii nr.175/2010 pentru modificarea Legii nr.230/2007 privind înfiinţarea, organizarea şi funcţionarea asociaţiilor de proprietari

În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată spre dezbatere, în fond, cu proiectul de Lege pentru completarea Legii nr.175/2010 pentru modificarea Legii nr.230/2007 privind înfiinţarea, organizarea şi funcţionarea asociaţiilor de proprietari, trimis Comisiei juridice, de disciplină şi imunităţi cu adresa nr. PL-x 708 din 5 decembrie 2011 şi  înregistrat cu nr.31/1208 din 7 decembrie 2011.
Camera Deputaţilor este Cameră decizională, în conformitate cu dispoziţiile art.75 alin.(1) din Constituţia României, republicată, şi ale art. 92 alin. (9) pct.2 din Regulamentul Camerei Deputaţilor, republicat, cu modificările şi completările ulterioare.
Senatul, în calitate de primă Cameră sesizată, a adoptat proiectul de lege, în şedinţa din 28 noiembrie 2011, în condiţiile articolului 75 alineatul (2) teza a III-a din Constituţia României, republicată.

Proiectul de lege are ca obiect de reglementare completarea  Legii nr.175/2010 pentru modificarea Legii nr.230/2007 privind înfiinţarea, organizarea şi funcţionarea asociaţiilor de proprietari, cu modificările ulterioare, în sensul stabilirii unor contravenţii şi infracţiuni pentru nerespectarea dispoziţiilor de sine stătătoare ale acestui act normativ. Prin proiect se prevede şi prelungirea cu 12 luni a termenului prevăzut la art. II din Legea nr.175/2010. La data de 23 iulie 2011 a expirat termenul de 12 luni de aplicare a dispoziţiilor prevăzute de art. II din Legea nr.175/2010.
Consiliul Legislativ, prin adresa cu nr.708 din 27 iunie 2011, a avizat favorabil iniţiativa legislativă, cu observaţii şi propuneri.

Guvernul României nu susţine adoptarea iniţiativei legislative, conform punctului de vedere transmis cu adresa cu nr.1862 din 11 august 2011. 

Comisia pentru administraţie publică, amenajarea teritoriului şi echilibru ecologic a avizat negativ proiectul de lege, cu unanimitate de voturi, în şedinţa din 12 decembrie 2011, conform adresei cu nr.26/579/2011.

În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii  Comisiei juridice, de disciplină şi imunităţi au examinat iniţiativa legislativă în şedinţa din 18 aprilie 2012. 
Din numărul total de 23 deputaţi ai  Comisiei juridice, de disciplină şi imunităţi au participat la dezbateri 13 deputaţi.

O parte din soluţiile legislative propuse în PL-x 708/2011 au fost preluate ca amendamente în PL-x 745/2012.
În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să supună plenului Camerei Deputaţilor raportul de respingere a proiectului de Lege pentru completarea Legii nr.175/2010 pentru modificarea Legii nr.230/2007 privind înfiinţarea, organizarea şi funcţionarea asociaţiilor de proprietari.
Proiectul de lege face parte din categoria legilor organice, fiind incidente prevederile art.73 alin.(3) lit. h) din Constituţia României, republicată.

         PREŞEDINTE,                          


     SECRETAR,

        DANIEL BUDA



ANDRONACHE GABRIEL

Consilier parlamentar,

Rodica Penescu

